CELEX: C2005/143/72
Language: el
Date: 2005-06-11 00:00:00
Title: Υπόθεση T-121/05: Προσφυγή της Borax Europe Ltd κατά της Επιτροπής των Ευρωπαϊκών Κοινοτήτων που ασκήθηκε στις 15 Μαρτίου 2005

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/38
            
         Προσφυγή της Borax Europe Ltd κατά της Επιτροπής των Ευρωπαϊκών Κοινοτήτων που ασκήθηκε στις 15 Μαρτίου 2005
   (Υπόθεση T-121/05)
   (2005/C 143/72)
   Γλώσσα διαδικασίας: η αγγλική
   Η Borax Europe Ltd, με έδρα το Guildford (Ηνωμένο Βασίλειο), εκπροσωπούμενη από τους δικηγόρους D. Vandermeersch και K. Nordlander, άσκησε ενώπιον του Πρωτοδικείου των Ευρωπαϊκών Κοινοτήτων, στις 15 Μαρτίου 2005, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα βάλλει κατά της αποφάσεως της Επιτροπής να αρνηθεί σε αυτήν την πρόσβαση σε ορισμένα έγγραφα και μαγνητοταινίες σχετικά με την προετοιμασία της 30ής προσαρμογής στην τεχνική πρόοδο της οδηγίας του Συμβουλίου 67/548/ΕΟΚ της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικίνδυνων ουσιών (1). Ειδικότερα, η προσφεύγουσα ζήτησε την πρόσβαση στις μαγνητοταινίες ή τα δακτυλογραφημένα κείμενα των συνεδριάσεων των ειδικών εμπειρογνωμόνων στον τομέα της αναπαραγωγικής τοξικότητας επί της ταξινομήσεως βορικού οξέως και βορικών.
   Προς στήριξη της προσφυγής της, η προσφεύγουσα ισχυρίζεται ότι η καθής υπέπεσε σε πρόδηλη πλάνη εκτιμήσεως και παρέβη τα άρθρα 4, παράγραφος 1, σημείο β', και 3, του κανονισμού 1049/2001 (2). Σύμφωνα με την προσφεύγουσα η καθής πλανήθηκε εκτιμώντας ότι η πρόσβαση στα έγγραφα θα υπονόμευε την ακεραιότητα των ειδικών εμπειρογνωμόνων των οποίων θα ζητούνταν η γνώμη και θα τους εξέθετε σε έξωθεν πιέσεις. Περαιτέρω, η προσφεύγουσα ισχυρίζεται ότι η καθής πλανήθηκε καθώς εφάρμοσε την εξαίρεση σχετικά με την προστασία της διαδικασίας όσον αφορά την εκ μέρους της Επιτροπής λήψη αποφάσεως και αποφάσισε ότι δεν υφίστατο υπέρτερο δημόσιο συμφέρον στην περίπτωση αποκάλυψης.
   Τέλος η προσφεύγουσα επικαλείται παράβαση της αρχής της αναλογικότητας καθώς δεν της παρασχέθηκε μερική πρόσβαση στις σχετικές μαγνητοταινίες.
   
      (1)  ΕΕ ειδ. εκδ., 13/01, σ. 34.
   
      (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).